臘月一日詠雪二十韻簡潘都幹
作者：項安世
朝代：宋

paragraphs: 忽見紛然墮，方驚甚矣衰。
已拚蓬換鬢，其奈粟生肌。
憶昔如黄犢，當軒塑白獅。
踏模鞋透指，印貌面皴皮。
衮作毬行地，團成燭照帷。
簷冰充鐸振，盆凍當鉦搥。
壯歲身仍健，邊城景又奇。
高樓觀亂落，平野看橫吹。
犬躍凌晨出，驄驕盡夜馳。
三杯羞飲帳，百韻笑僵歧。
往事今如夢，前歡竟是誰。
非干爲客苦，不是罷官悲。
溜響關門聽，階明映牖窺。
探深時遣婢，嘬冷更防兒。
喜婦添紅炭，娛親奉綠卮。
不知戎幕出，何處蹇馿騎。
上將分羔酒，諸軍擊鶩池。
定須吟鐵甲，應不戀金絲。
樵足鍾山頂，漁蓑淮水涯。
金陵無限思，有底句來遲。